ముంతాజ్ అలి

శ్రీ ఎం (Sri M) గా పేరు గాంచిన ముంతాజ్ అలీ (ممتاز علی) (జ. నవంబరు 6, 1948) కేరళ రాష్ట్రంలోని త్రివేండ్రంలో జన్మించిన ఆధ్యాత్మిక వేత్త. జిడ్డు కృష్ణమూర్తికి చెందిన రిషి వ్యాలీతో అవినాభావ సంబంధమున్న ముంతాజ్ అలీ, సత్సంగ్ ఫౌండేషన్ ను స్థాపించి శాంతి సౌభ్రాతృత్వం కొరకు పాటుపడుతున్న వ్యక్తి.http://satsang-foundation.org/?page_id=80  Sri M — Founder of Satsang Foundation

జిడ్డు కృష్ణమూరి తత్వాన్ని, భారతీయ తాత్వికతను ఒంటబట్టించుకున్న ముంతాజ్ అలీ మిస్టర్ ఎం గానూ చిరపరిచితుడు. పరమత సహనం, శాంతి కొరకు యావత్ భారతదేశం పర్యటించి, శాంతి, తత్వముల సారాన్ని ప్రజలకు వివరిస్తూ అనేక యాత్రలను కార్యక్రమాలను చేపట్టాడు.

ఇతని జీవితంపై దర్శకుడు రాజా చౌదరి 2011 లో "The Modern Mystic: Sri M of Madnapalle" అనే ఒక డాక్యుమెంటరీ చిత్రాన్ని నిర్మించాడు.http://www.cultureunplugged.com/play/8173/The-Modern-Mystic--Sri-M-of-Madnapalle –  Documentry – The Modern Mystic: Sri M of Madnapalle

మదనపల్లె సమీపంలో సత్సంగ్ కుటీరంలో తన నివాసం. 2020 లో ఈయనకు ఆధ్యాత్మిక రంగంలో అందించిన సేవలకు గాను భారత ప్రభుత్వం పద్మభూషణ్ పురస్కారం అందించింది.

 బాల్యం 
ముంతాజ్ అలీ 1948, నవంబర్ 6 న కేరళలోని త్రివేండ్రంలో ఒక సంపన్న ముస్లిం కుటుంబంలో జన్మించాడు.Sri M (2010). Apprenticed to a Himalayan Master. Magenta Press. Chapter 2. తన స్వీయచరిత్ర అప్రెంటీస్డ్ టు ది హిమాలయన్ మాస్టర్ అనే పుస్తకంలో, తన చిన్నతనంలో త్రివేండ్రంలోని తన ఇంటి పెరటిలో ఒక పనస చెట్టు కింద ఆకర్షణీయమైన, స్ఫురద్రూపియైన తన ఆధ్యాత్మిక గురువు మహేశ్వరనాథ్ ని ఎలా కలుసుకున్నదీ వివరిస్తాడు. కొంతసేపు మాట్లాడిన తర్వాత ఆయన అక్కడ్నుంచి వెళ్ళిపోతాడు. ఈ సంఘటన ఆయన జీవితంలో మొదటి మలుపు అని చెప్పుకుంటాడు.

 ఆత్మశోధన కోసం పయనం 
ఆయన 19 ఏళ్ళ వయసులో ఉండగా తన గురువును వెతుక్కుంటూ హిమాలయాలకు వెళ్ళాడు. బాగా వెతికి వేసారిన తర్వాత తనకు చిన్నవయసులో ఇంటి పెరటిలో కనిపించిన అదే సన్యాసి మహేశ్వరనాథ్ స్వామీజీ బద్రీనాథ్ సమీపంలో ఉన్న వ్యాసగుహ వద్ద కనిపించాడు. ఆయన గురువు దగ్గర సుమారు మూడున్నర ఏళ్ళపాటు ఉండి అనేక ఆధ్యాత్మిక విషయాలు తెలుసుకున్నాడు. గురువు ఈయనను నాథ్ సాంప్రదాయంలోకి ప్రవేశ పెట్టాడు. ఈయనలోని కుండలిని శక్తిని మేలుకొలిపాడు. ఈయన తన గురువు మహేశ్వరనాథ్‌తో కలిసి టిబెట్‌లోని తోలింగ్‌లో ఒక మఠానికి తీసుకువెళ్ళాడు. అక్కడ నీలకంఠ పర్వతాలలో తన గురువు అనుగ్రహంతో తామందరికీ పరమగురువైన మహావతార్ బాబాజీని చూడాలనే కోరిక నెరవేరింది. తన గత జన్మలో స్వయంగా బాబాజీ తన గురువు అని ఈయన పేర్కొన్నాడు.

 తర్వాతి సంవత్సరాలు 
మూడు సంవత్సరాలు తన గురువైన మహేశ్వరనాథ్ బాబాతో హిమాలయాల్లో తిరిగి ఆధ్యాత్మిక జ్ఞానం పొందిన తర్వాత ఆయనను తిరిగి జనజీవన స్రవంతిలోకి వెళ్ళి తన జీవిత లక్ష్యానికి సిద్ధం కమ్మని చెప్పాడు. గురువుగారి కోరిక మేరకు హిమాలయాల నుండి తిరుగు ప్రయాణమైన భారతదేశమంతటా పర్యటించి నీమ్ కరోలీ బాబా, లక్ష్మణ్ జూ, జిడ్డు కృష్ణమూర్తి లాంటి గురువులను కలిశాడు. రామకృష్ణ మిషన్, కృష్ణమూర్తి ఫౌండేషన్ లో చాలా సంవత్సరాలు గడిపాడు. ఫౌండేషన్‌లో పనిచేస్తున్నపుడే ఆయనకు కాబోయే భార్య అయిన సునంద సనాది పరిచయం అయింది. వీరికి వివాహం అయిన తర్వాత రోషన్ ఆలీ అనే కొడుకు, ఆయేషా ఆలీ అనే కూతురు జన్మించారు.Apprenticed to a Himalayan Master, Chapter 47.

ఈయన తన సత్సంగ్ ఫౌండేషన్ అనే సంస్థ ద్వారా ఆంధ్రప్రదేశ్ లో రెండు పాఠశాలలని నిర్వహిస్తున్నాడు. ఒకటి పీపల్ గ్రూవ్ స్కూల్. ఇంకొకటి సత్సంగ్ విద్యాలయ. పీపల్ గ్రూవ్ స్కూల్ ఒక బోర్డింగ్ స్కూల్. దీనిని మాజీ రాష్ట్రపతి అబ్దుల్ కలాం 2006లో ప్రారంభించాడు. సత్సంగ్ విద్యాలయ మదనపల్లె ప్రాంతంలో నివసించే పిల్లలకోసం నడిపే ఒక ఉచిత విద్యాలయం.

మూలాలు

 బయటి లింకులు 
 సత్సంగ్ ఫౌండేషన్.
 A website about Sri M's mission
 A Movie entitled "The Modern Mystic" on Sri M made by Raja Choudhury

వర్గం:మదనపల్లె వ్యక్తులు
వర్గం:1948 జననాలు
వర్గం:అద్వైత తత్వవేత్తలు
వర్గం:ఆంధ్రప్రదేశ్ లో ముస్లిం ప్రముఖులు
వర్గం:తెలుగువారు
వర్గం:జీవిస్తున్న ప్రజలు
వర్గం:చిత్తూరు జిల్లా తత్వవేత్తలు